बोले- बेटा चढ़दीकला में; जेल अफसरों ने सीधे खाने-पीने का सामान नहीं देने दिया
Waris Punjab De Chief Khalistani Amritpal Singh Father Mother Dibrugarh Jail Latest News खालिस्तान समर्थक वारिस पंजाब दे के प्रमुख अमृतपाल सिंह से मिलने के लिए उसके माता-पिता असम की डिब्रूगढ़ जेल पहुंचे। अमृतपाल से मिलने के लिए 14 दिन पहले पत्नी समेत करीब 10 लोग आए थे।
खालिस्तान समर्थक वारिस पंजाब दे के प्रमुख अमृतपाल सिंह से मिलने के लिए उसके माता-पिता असम की डिब्रूगढ़ जेल पहुंचे। मुलाकात के बाद अमृतपाल की माता और पिता ने कहा कि आज जेल में उनकी पहली मुलाकात थी। माता बलविंदर कौर ने कहा कि उनका बेटा जेल में चढ़दीकला में है। उन्होंने कहा कि सरकार उनके साथ धक्केशाही कर रही है।
अमृतपाल की मां ने केंद्र और राज्य सरकार से अपील भी की कि अमृतपाल और उसके साथियों को तुरंत जेल से रिहा किया जाए। पिता ने कहा कि जब तक अमृतपाल यहां जेल में बंद है, घर से कोई न कोई उससे मिलने आता रहेगा। माता-पिता कुछ खाने-पीने के सामान भी साथ लेकर आए थे। लेकिन जेल प्रशासन ने सारा सामान अपने पास रखवा लिया।
माता और पिता तरसेम सिंह ने कहा कि जेल प्रशासन ने कहा कि जो सामान वे लेकर आए थे उसे चेक करने के बाद अमृतपाल के पास पहुंचा दिया जाएगा। अमृतपाल से मिलने के लिए 14 दिन पहले पत्नी समेत करीब 10 लोग आए थे। लेकिन इस बार डिब्रूगढ़ जेल में अमृतपाल से मुलाकात के लिए सिर्फ उसकी माता बलविंदर कौर और पिता तरसेम सिंह पहुंचे ।
अमृतपाल के माता-पिता बरनाला से पूर्व सांसद एवं एडवोकेट राजदेव सिंह खालसा और एक अन्य वकील बृज शर्मा के साथ पहुंचे । एडवोकेट बृज शर्मा ने कहा कि वह अमृतपाल के चाचा हरजीत सिंह से मुलाकात करेंगे। वह पंजाब में उन सभी लोगों की बेल लगा रहे हैं जिन पर एनएसए नहीं लगाया गया है। माता-पिता की जेल में आज पहली मुलाकात है।
एसजीपीसी जत्थे के साथ मिलने पहुंची थी पत्नी
4 मई को खालिस्तानी समर्थक व वारिस पंजाब दे के प्रमुख अमृतपाल सिंह से मिलने के लिए उसकी पत्नी किरणदीप कौर शिरोमणि गुरुद्वारा प्रबंधक कमेटी के जत्थे के साथ आई थी। इस दौरा अमृतपाल ने जेल में पत्नी से मुलाकात की थी। इससे पहले जब वकील और अन्य परिजन मुलाकात के लिए आए थे तो अमृतपाल ने एक चिट्ठी दी थी। जिसमें कौम के नाम संदेश भेजा था।
फरारी के 36 दिन बाद गिरफ्तार हुआ था अमृतपाल
वारिस पंजाब दे के प्रमुख अमृतपाल सिंह को पंजाब पुलिस ने 36 दिन की फरारी के बाद मोगा जिले में रोडे गांव के गुरुद्वारे से पकड़ा गया था। इसके बाद पंजाब पुलिस उसे बठिंडा के एयरफोर्स स्टेशन ले गई। वहां से उसे असम ले जाया गया, पंजाब पुलिस ने अमृतपाल को डिब्रूगढ़ जेल अथॉरिटी के हवाले कर दिया था।
समर्थक को छुड़ाने के लिए थाने पर हमला कराया था
अमृतपाल पर NSA के तहत केस दर्ज है। वह 36 दिन से फरार था। उसने 23 फरवरी को अपने एक समर्थक की रिहाई के लिए पंजाब के अमृतसर जिले में अजनाला पुलिस थाने पर हमला किया था। उसके बाद से वह पुलिस के रडार पर आ गया था। 18 मार्च को पुलिस ने उसकी गिरफ्तारी के लिए घेराबंदी की, लेकिन वह फरार हो गया था।
इस बार रोडे गांव के गुरुद्वारे में अमृतपाल की मौजूदगी की सूचना मिलने पर अमृतसर रूरल के SSP सतिंदर सिंह और पंजाब पुलिस इंटेलिजेंस के IG रविवार सुबह ही वहां पहुंच गए। सादी वर्दी में पहुंची पुलिस टीम ने अल सुबह अमृतपाल को गिरफ्तार कर लिया।
पत्नी को एयरपोर्ट पर रोका तो आया सामने
अमृतपाल की NRI पत्नी किरणदीप कौर को 20 अप्रैल को ही अमृतसर एयरपोर्ट पर इमिग्रेशन अधिकारियों ने रोक लिया था। वह लंदन जा रही थी। अमृतसर के गुरु रामदास इंटरनेशनल एयरपोर्ट पर किरणदीप कौर से 3 घंटे तक पूछताछ की थी। इसके बाद किरणदीप कौर को वापस जल्लूपुर खेड़ा गांव भेज दिया गया था जो अमृतपाल का पैतृक गांव है।
इस घटना के अगले दिन ही अमृतपाल सामने आ गया। इसके अलावा अमृतपाल के करीबी पपलप्रीत को भी पुलिस ने पकड़ लिया था। जिसके बाद अमृतपाल को छुपने के लिए ठिकाने नहीं मिल रहे थे। जिसके बाद वह सरेंडर करने आगे आया लेकिन पुलिस ने मोगा से उसे गिरफ्तार कर लिया।